b'\n_START_ARTICLE_\nBir\xc5\xa1tono piliakalnis\n_START_SECTION_\nPiliakalnis\n_START_PARAGRAPH_\nPiliakalnis apjuostas daub\xc5\xb3. \xc5\xa0laitai stat\xc5\xabs, 13\xe2\x80\x9320 m auk\xc5\xa1\xc4\x8dio. Aik\xc5\xa1tel\xc4\x97 ovali, apie 70 x 35 m dyd\xc5\xbeio, jos \xc5\xa1iaur\xc4\x97s vakar\xc5\xb3 dalis suardyta - i\xc5\xa1kastos vandentiekio rezervuaro duob\xc4\x97s. Piliakalnio pietin\xc4\x97je pap\xc4\x97d\xc4\x97je yra senov\xc4\x97s gyvenviet\xc4\x97s liekan\xc5\xb3. Piliakalnis apaug\xc4\x99s med\xc5\xbeiais ir kr\xc5\xabmais. I\xc5\xa1 \xc5\xa1iaur\xc4\x97s pus\xc4\x97s griovys jungia piliakaln\xc4\xaf su gretima auk\xc5\xa1tuma. Piliakalnis ir auk\xc5\xa1tuma sujungti laiptais.\n_START_SECTION_\nTyrimai\n_START_PARAGRAPH_\nPiliakalnio \xc5\xbevalgomuosius archeologinius tyrimus 1953 m. atliko Lietuvos istorijos institutas. Rasta lipdytos grubl\xc4\x97tu pavir\xc5\xa1iumi ir \xc5\xbeiestos keramikos. Radinius saugo Lietuvos nacionalinis muziejus. 1968 m. archeologai nustat\xc4\x97 piliakalnio teritorij\xc4\x85.\n_START_SECTION_\nIstorija\n_START_PARAGRAPH_\nPiliakalnis apipintas legendomis. Sakoma, kad \xc4\x8dia po med\xc5\xbeiokl\xc4\x97s ils\xc4\x97davosi didysis Lietuvos kunigaik\xc5\xa1tis Vytautas. XIV a. pabaigoje piliakalnyje st\xc5\xabksojo tvirta, sunkiai paimama medin\xc4\x97 Bir\xc5\xa1tono pilis, vienaam\xc5\xbe\xc4\x97 su pirm\xc4\x85ja Punios pilimi. J\xc4\x85 supo gilios, \xc5\xa1altiniuotos raguvos, klampi \xc5\xa1altiniuota pelk\xc4\x97, pylimas ir \xc4\xaftvirtintas papilys. Netoli pilies buvo LDK dvaras, v\xc4\x97liau \xc5\xbeinomas kaip U\xc5\xbekeiktas dvaras._NEWLINE_Vytauto laikais Bir\xc5\xa1tonas buvo strategi\xc5\xa1kai svarbi valstyb\xc4\x97s vieta. Medin\xc4\x97 pilis buvo ne kart\xc4\x85 pulta kry\xc5\xbeiuo\xc4\x8di\xc5\xb3. Pilyje lankydavosi kunigaik\xc5\xa1\xc4\x8diai ir kiti didikai, atvykdav\xc4\x99 \xc4\xaf med\xc5\xbeiokles, kartais pilis buvo prieglobs\xc4\x8diu nuo kar\xc5\xb3 ir neramum\xc5\xb3 besislapstantiems. Bir\xc5\xa1tono pilyje 1473 m. gyven\xc4\x99s karalius Kazimieras Jogailaitis su \xc5\xa1eima sl\xc4\x97p\xc4\x97si nuo \xc5\xa1alyje siaut\xc4\x97jusios maro epidemijos. Pilis netekusi gynybin\xc4\x97s reik\xc5\xa1m\xc4\x97s ir nunykusi iki XVII a.\n_START_SECTION_\nAplinkiniai piliakalniai\n_START_PARAGRAPH_\nPrienlaukio piliakalnis 12 km_NEWLINE_\xc5\xbdarij\xc5\xb3 II piliakalnis 4 km_NEWLINE_Pa\xc5\xa1ventupio piliakalnis 10 km _NEWLINE_ Pelekoni\xc5\xb3 I piliakalnis 9 km_NEWLINE_Pa\xc5\xa1lavan\xc4\x8dio piliakalnis 17 km_NEWLINE_Pauk\xc5\xa1\xc4\x8di\xc5\xb3 piliakalnis 14 km_NEWLINE_Narav\xc5\xb3 piliakalnis 3,5 km_NEWLINE_Punios piliakalnis 13 km _NEWLINE_ Romboni\xc5\xb3 piliakalnis 17 km_NEWLINE_\xc5\xa0il\xc4\x97n\xc5\xb3 piliakalnis (Bir\xc5\xa1tonas) 8 km _NEWLINE_ Geruli\xc5\xb3 (Stakli\xc5\xa1k\xc4\x97s) piliakalnis 17 km'